**Pasaka**

**„PASAKA APIE SĄŽININGĄ MOKSLĄ“**

Vieną rytą, kaip ir paprastai, Zulis išsiruošė į mokyklą ir įsidėjo į kuprinę dvi šokolado plyteles.

Jūs gal galvojate, kad jis jas įsidėjo tiesiog tam, kad paskanautų pats bei pavaišintų kitus savo draugus… Bet tai netiesa. Leiskite man truputį papasakoti apie Zulį. Jis eina į Skrajūnų progimnaziją, ten mokosi šeštoje klasėje ir mokosi jis visai gerai. Zulio draugai elfai mokosi irgi gerai, išskyrus vienoje pamokoje, kuri yra Magiškų gėrimų, suteikiančių galias, kūrimas. Šioje pamokoje visų elfų įvertinimai buvo prasti. Kiekvieną dieną, jei elfai norėdavo gauti gerą pažymį, jie turėdavo atnešti mokytojai dvi plyteles šokolado, nes kitaip jie gaudavo neigiamą balą. Tad mokytoja visuomet pamokose mėgaudavosi šokoladu ir nieko nemokė, jai būdavo visai nesvarbu, ką veikia mokiniai. Kokiu tai būdu jai visados pavykdavo išsisukti ir neįkliūti kitiems mokytojams ar mokyklos direktoriui.

Bet vieną kartą Zuliui nusibodo – jis nebenorėjo nešti tų visų saldumynų mokytojai, nes tada išvis nieko nelikdavo pačiam. Juk elfas turėdavo juos saugoti vardan geresnio pažymio. Zulis nuėjo pas gerąjį burtininką ir viską jam papasakojo. Burtininkas ilgai galvojo ir pagaliau sutiko padėti Skrajūnų progimnazijos mokiniams. Jis liepė Zuliui klasėje atverti nematomą portalą, kad pats galėtų iš karto atsirasti pamokoje tuo metu, kai tik blogoji mokytoja vėl paprašys elfų šokolado. O užmačią įvykdyti padės stebuklingas gaublys.

Burtininkas ir Zulis ėmėsi suplanuotų veiksmų jau sekančią dieną. Mokytoja, nieko neįtardama, atėjo į mokyklą su maišu, kur ji visada įsidėdavo saldumynus ir kitas gėrybes, gautas už mokinių gerus pažymius. Zulis laukė, kol prasidės pamoka, bet to daryti net ir nereikėjo. Nesąžiningoji mokytoja neiškentė ir dar per pertrauką pasakė elfui Fetui, kad už dešimtuką šis turi duoti pačią didžiausią šokolado plytelę. Zulis pašaukė pagalbininką. Portalas veikė puikiai… Burtininkas iškart įšoko į portalą ir atsirado klasėje. Smaližė mokytoja negalėjo patikėti, kad jos niekšybėms atėjo galas. Ji stovėjo išsižiojusi, laikydama rankoje pradėtą valgyti šokoladą, ir iš nuostabos negalėjo nieko padaryti. O burtininkas, nieko nelaukęs, staigiu savo lazdelės mostu aferistę pradangino iš klasės visiems laikams.

Visi elfai be galo apsidžiaugė, nes pagaliau įsigalėjo teisybė. Jie žinojo, kad blogoji mokytoja daugiau niekada nebepasirodys. Po pamokų visi vaišinosi saldumynais, jų buvo tiek daug, kad užteko visai mokyklai. Nuo to įsimintino įvykio mokykloje tapo tradicija kartą metuose švęsti saldumynų dieną, kai visi mainosi ir vaišinasi saldainiais. O mokinių rezultatai už magiškų gėrimų maišymą žymiai pagerėjo.

Autorė: Adelina Jozėnaitė, 6a klasė.

Ugdymo įstaiga: Panevėžio Rožyno progimnazija.